El Ral·li Internacional de Cotxes d’Època Barcelona-Sitges, declarat d’Interès Turístic Nacional, se celebrarà el diumenge 22. En aquesta prova –més estètica que de velocitat i de les més antigues d’aquesta especialitat, ja que se celebra ininterrompudament des del 1959– participaran una seixantena de vehicles anteriors al 1928 i que podeu veure el dia 21 exposats al centre comercial l’Illa Diagonal. Una de les primícies d’aquest any serà un model únic, un Darracq del 1900. El mateix dissabte, la comitiva de vehicles arribarà a l’Illa a les 10 h, quan es verificarà que tots els participants compleixen amb la normativa, i després quedaran exposats fins a les 17.30 h.

El diumenge serà el gran dia, quan la comitiva sortirà a les 10.30 h des de la plaça de Sant Jaume cap a Sitges. No només podreu admirar de molt a prop aquestes preciositats del motor, sinó que els seus propietaris lluiran els vestits de l’època a conjunt amb el vehicle. Cerveses Moritz torna a ser patrocinador del Ral·li i també participarà en el recorregut amb la seva flota de Seat 600. A més, la cervesera tindrà un estand a la plaça de la Fragata de Sitges. Si us hi presenteu amb tres xapes de qualsevol de les cerveses de Moritz us podreu endur una ampolla (una per persona i fins a exhaurir les existències) de l’edició especial que han fet amb motiu del Ral·li. I si us feu una foto amb un Seat 600 Moritz i la compartiu a les xarxes socials gaudireu d’una cervesa per la cara i a l’instant!

La desfilada de cotxes arribarà al passeig de la Ribera de Sitges cap a les 13 h, quan es farà el concurs d’elegància, i on restaran exposats fins a les 19 h. En aquesta via i també a la zona de la plaça de La Fragata, s’ha organitzat un cap de setmana del motor, amb un circuit de motos elèctriques per a nens i adults i una exposició de vehicles superesportius de luxe.